বাদুল্লা

বাদুল্লা (সিংহলি: බදුල්ල, তামিল: பதுளை) শ্রীলঙ্কার নিম্ন-মধ্য পাহাড়ি অঞ্চলে অবস্থিত উভা প্রদেশের প্রধান শহর। এটি উভা প্রদেশ এবং বাদুল্লা জেলার রাজধানী শহর।

ভূগোল 

বাদুল্লা ক্যান্ডির দক্ষিণ-পূর্বে অবস্থিত, প্রায় পুরোপুরিই বাদুলু ওয়া নদী দ্বারা বেষ্টিত ও চা বাগানে ঘেরা। সমুদ্রপৃষ্ঠ থেকে এর উচ্চতা প্রায় ৬৮০ মিটার (২২৩০ ফুট)। শহরটি নমুনকুলা পর্বতমালার (সমুদ্রপৃষ্ঠ থেকে সর্বোচ্চ শিখরের উচ্চতা ২,০১৬ মিটার (৬,৬১৪ ফুট)) ছায়ায় আবৃত। এটি ব্রিটিশ সাম্রাজ্যের অংশ হওয়ার পূর্বে ক্যান্ডির মূল রাজার অধীনে প্রাক-ঔপনিবেশিক সিংহলি স্থানীয় রাজকুমার (আঞ্চলিক রাজা) এর ঘাঁটি ছিল। পরবর্তীতে এটি ব্রিটিশ শাসকদের অন্যতম প্রাদেশিক প্রশাসনিক কেন্দ্র হয়ে ওঠে। শহরটি ব্রিটিশদের নির্মিত মধ্যদেশীয় রেলপথের টার্মিনাস হিসেবে, মূলত কলম্বোতে চা বাগানের পণ্য নেওয়ার জন্য তৈরী করা হয়েছিলো।

ইতিহাস এবং বর্তমান কাল 
ক্রমবর্ধমান বাগান-ভিত্তিক অর্থনীতির অংশ হিসাবে ১৯ শতকের মাঝামাঝি সময়ে ব্রিটিশরা ক্যান্ডি এবং নুওয়ারা এলিয়া থেকে রাস্তা নির্মাণ করা অবধি বাদুল্লা একটি বিচ্ছিন্ন গ্রাম ছিল। বিংশ শতাব্দীর মধ্যে বাদুল্লা একটি আঞ্চলিক কেন্দ্র হিসাবে পরিণত হয় ও ব্রিটিশরা একে উভা ওয়েল্লাসা (বর্তমানে উভা প্রদেশ হিসেবে পরিচিত) এর রাজধানী হিসেবে প্রতিষ্ঠিত করে। বাদুল্লায় এখনো বাদুল্লা রেলওয়ে স্টেশন, সেন্ট মার্ক'স চার্চ সহ বেশ কিছু ব্রিটিশ ঔপনিবেশিক  কালের ভবন বিদ্যমান রয়েছে। বাদুল্লা জেলা, শ্রীলঙ্কার চা উৎপাদনকারী জেলাগুলির মধ্যে অন্যতম এবং উৎপাদনের তালিকায় শুধুমাত্র নুওয়ারা এলিয়া জেলার পরেই দ্বিতীয় স্থানে রয়েছে।

শহরটির জনসংখ্যা স্বাধীনতার পর থেকে সমহারে বৃদ্ধি পেয়েছে, ১৯৪৬ সালে প্রায় ১৩,০০০ থেকে ১৯৭৭ সালে ৩৮,০০০ এবং ২০১১ সালে ৪৭,৫৮৭।

বদুল্লা একটি বহু-জাতীক শহর এবং এর কেন্দ্রস্থলে প্রাচীন মুথিয়াঙ্গন মন্দির অবস্থিত।

পরিবহন

রাস্তা 
বাদুল্লা শ্রীলঙ্কার কেন্দ্রীয় পর্বতের পূর্বাঞ্চলীয় ঢালের দিকে, কলম্বো থেকে প্রায় ২৩০ কিলোমিটার (১৪০ মাইল) দূরে অবস্থিত। কলম্বো, ক্যান্ডি এবং গালে থেকে বাদুল্লায় যাওয়ার বেশ কয়েকটি পথ রয়েছে। কলম্বো থেকে, এ৪ এবং এ১৬ দিয়ে রত্নাপুরা, বালাঙ্গোডা, হাপুতালে, বান্দারাওয়েলা এবং হালি এলা হয়ে বাদুল্লায় পৌছানো যায়, যাতে ৫-৬ ঘণ্টা সময় প্রয়োজন। ক্যান্ডি থেকে বাদুল্লা যাওয়ার দুইটি রাস্তা রয়েছে। বাদুল্লা যাওয়ার প্রত্যেকটি রাস্তাই দর্শনীয় এবং এতে দুর্দান্ত বৈচিত্র্যময় ভৌগোলিক দৃশ্য দেখতে পাওয়া যায়। বাদুল্লা এবং এর আশেপাশের এলাকা পর্যটকদের জন্য সুপারিশযোগ্য কেননা হরটন প্লেইন্স ন্যাশনাল পার্ক ও নাকলস্‌ মাউন্টেন রেঞ্জ এখান থেকে কয়েক ঘণ্টার দূরত্বে অবস্থিত।

রেল 
বাদুল্লা রেলওয়ে স্টেশন শ্রীলঙ্কার মেইন লাইনের সর্বশেষ স্টেশন এবং কলম্বো ফোর্ট স্টেশন থেকে এর দূরত্ব ২৯২.৩ কিলোমিটার (১৮১.৬ মাইল)। রেল লাইনটি ব্রিটিশরা বাদুল্লা থেকে কলম্বোয় চা পরিবহনের উদ্দেশ্যে নির্মাণ করেছিলো।

পর্যটন আকর্ষণ 

 মুথিয়াঙ্গন মন্দির বাদুল্লার মাঝখানে অবস্থিত একটি প্রাচীন বৌদ্ধ মন্দির। এটি  শ্রীলঙ্কার ষোলটি পবিত্র স্থানের মধ্যে অন্যতম, যেখানে গৌতম বুদ্ধ ভ্রমণ করেছেন বলে বৌদ্ধরা বিশ্বাস করে।
 বাদুল্লা কাটারাগামা দেবালয়, বাদুল্লা শহরে অবস্থিত একটি প্রাচীন দেবালয়।
 ওল্ড ওয়েলেকেড মার্কেট,বাদুল্লা শহরের মাঝখানে অবস্থিত একটি ঐতিহাসিক ঔপনিবেশিক ভবন। এটি ১৮৮৯ সালে ব্রিটিশরা নির্মাণ করেছিলো।
 ডানহিন্ডা জলপ্রপাত, একটি ৬৪ মিটার (২১০ ফুট) উঁচু জলপ্রপাত, যা বাদুল্লা থেকে ৫ কিলোমিটার (৩.১ মাইল) উত্তরে অবস্থিত।
 বোগোডা প্রাচীন কাঠের সেতু, দেশের প্রাচীনতম কাঠের সেতুগুলির একটি (৪০০ বছরের বেশি পুরনো) এবং বাদুল্লা থেকে ১৩ কিলোমিটার (৮.১ মাইল) দক্ষিণে, হালি-এলা শহরের কাছে অবস্থিত।
 ডেমোদারা রেলওয়ে স্টেশন,  এলা এবং উদুয়ারা রেলওয়ে স্টেশনর মধ্যে অবস্থিত।
 সেন্ট মার্ক'স চার্চ, কলম্বোর প্রথম বিশপ কর্তৃক সম্মানিত প্রথম গির্জা (২৫ এপ্রিল ১৮৫৭)।

জনসংখ্যাতত্ত্ব

আরও দেখুন 

 প্রাদেশিক জেনারেল হাসপাতাল - বাদুল্লা

তথ্যসূত্র

বহিঃসংযোগ 
 রাজ্যপালের অফিস - উভা 
 বাদুল্লা জেলার একটি বিদ্যালয় 
 বাদুল্লা 
 বাদুল্লার আশেপাশের বিশদ মানচিত্র এবং শ্রীলঙ্কা

শ্রীলঙ্কার প্রাদেশিক রাজধানী
উইকিউপাত্তে স্থানাঙ্ক আছে